20. schôdza NR SR - 1.deň - B. popoludní
Dátum: 2024-09-12
Poslanec: Plevíková, Zuzana (SMER - SD)
Druh vystúpenia: Vystúpenie v rozprave

184. Ďakujem za slovo, pán predsedajúci. Vážené kolegyne, vážení kolegovia, pán poslanec Hlina, konečne prišiel na mňa rad. Ste rád? (Povedané s pobavením.) Pán poslanec Dubéci tu, žiaľ, nie je, pretože ten sa tiež zjavne tešil. Dnes tu odvolávame Michala Šimečku z tak dôstojnej funkcie podpredsedu Národnej rady Slovenskej republiky, a to z vážnych dôvodov, ktoré opísal už predo mnou kolega Tibor Gašpar, dostatočne rozsiahlo s mojím kolegom Richardom Glückom. Inak je tu skutočne viac emocionálne, aspoň mne to tak pripadá osobne, ako keď sa novelizoval Trestný zákon. Najmä na tom začiatku mne to trošku pripadalo ako na detskom ihrisku, pretože tu sa nedostal nikto k slovu. Bol tu ruch, každý tu niečo kričal. Tak potom už sa to nejakým spôsobom ukľudnilo a mala som vám chuť v tej chvíli povedať, že aby ste sa správali dospelo a nejako sa vôbec postavili k tejto skutočnosti a k tým skutočnostiam, ktoré tu boli predkladané. Tento bod prebehol aj na ústavnoprávnom výbore pred dvoma dňami. Osobne som očakávala, že sám pán Šimečka a očakávala by som, že bude aj tu, ja ho nevidím. Že pri svojom odvolávaní, viem, že pani ministerka Kolíková je na to veľmi háklivá, keď pri odvolávaní nie je proste prítomný nejaký minister. Ale budem sa teda akože tváriť a budem sa prihovárať keď tak jemu, možno pozerá cez obrazovky. Osobne som teda očakávala, že sám pán Šimečka, ešte stále podpredseda parlamentu, zavíta na daný ústavnoprávny výbor, no neprišiel! Takže do debaty so samotným premiérom Robertom Ficom by išiel, ale prísť na výbor, keď ide o neho samotného, jeho odvolávanie, to nič. Ani obraz, ani zvuk. Iba samé silné reči na tlačovkách. Dnes ste aspoň vystúpili v pléne, ale to bola taká chabá argumentácia, že normálne som zostala prekvapená, či sa vyjadrujete vôbec k tomuto bodu a vlastnému odvolávaniu, alebo iba ste si chceli poplakať a hádzať na nás niečo, za čo môžu predchádzajúce vlády. Celé vaše vyjadrenie malo byť aspoň teda adresované nie Robertovi Ficovi, ale pánovi Matovičovi, pani Kolíkovej, pánovi Hargašovi, ktorý robil na MIRI pod pani Remišovou. Pánovi Spišiakovi, ktorý robil poradcu pánovi Mikulcovi, aj vášmu poslancovi Tomášovi Valáškovi, ktorý určitú dobu aj sedel vo vládnej koalícii, ale i keď odišiel, hlasoval za mnohé devastujúce návrhy. A nezabudneme ani na vášho europoslanca Ľudovíta Ódora, ktorý bol dokonca úradujúci premiér tejto republiky. Pán Ondrej Dostál, taktiež nie je, sa na danom výbore vyjadril, že tento návrh je nehoráznosť. Pán Gröhling sa vyjadril, že je to absolútne absurdné, aby som ho teda spresnila. Súhlasím s obomi. Súhlasím aj s jedným aj s druhým poslancom, že je to nehoráznosť a absolútne absurdné. Nehoráznosťou sú fakty a skutočnosti, ktoré degradujú post podpredsedu parlamentu a že vôbec sa s takýmto niečím zaoberáme a musíme zaoberať na pôde parlamentu. Nehorázne je, že tu vznikli doslovne príživníci, ktorí takto pokojne fungovali, napríklad aj počas úradovania vašej pani poslankyne a bývalej ministerky spravodlivosti Márie Kolíkovej. Je nehorázne, že sú tu tak vážne podozrenia z nezákonného konania, netransparentného a manipulácii pri prideľovaní štátnych dotácií Nadácii Milana Šimečku, v ktorej pôsobí v správnej rade Peter Šimečka, strýko Michala Šimečku a občianske združenie Projekt Fórum, kde jediný štatutárny orgán je Marta Šimečková, mama Michala Šimečku a občianske združenie BOD.Y, kde jediný štatutárny orgán je Soňa Ferienčíková, partnerka Michala Šimečku. Inak neviem akože, čítala som o pani Soni Ferienčíkovej a je známa aj ako zakladajúca členka Progresívneho Slovenska, kde sa podieľala ako na vytvorení, aj na rozvoji strany, stratégii strany a politiky do budúcnosti. Aká je toto všetko náhodička? A vzájomne prepletené, že? Takže dokonca v tomto prípade môžeme teda hovoriť aj o nejakej politicky aktívnej osobe, ktorej toto prostredie nie je zďaleka cudzie. To už neviem, ako mám nazvať, ako konflikt záujmov možno na druhú? To je tá nezávislá kultúra, ktorú tu prezentoval dnes váš predseda Michal Šimečka? Vy ste prešpekulovali systém a využili zamestnancov ministerstva, ktorí na tom majú svoj samotný podiel viny pre svoje potreby a na to, aby ste získali peniaze do svojej rodinnej kasy. No a, samozrejme, aby sa nezabudlo, do toho vám aj v tomto jedna veľmi aktívna poslankyňa aj pomohla, tejto vašej rodinnej firmičke, ktorá pôsobila v rôznych hodnotiacich komisiách, ktoré pracovali predovšetkým pri Fonde na podporu umenia. Toto je nehoráznosť, pán poslanec Dostál, že tu vznikol takýto konflikt záujmov a očividné, podľa slov ministerstva spravodlivosti, preukázateľné dojenie štátu! Je to pravda, ja sa v podstate ani nečudujem, že pani exministerke bolo naposledy veľmi nepríjemne, pani exministerke Kolíkovej, aby som bola konkrétnejšia. Keď sa toto všetko rozoberalo v jednej politickej diskusii, kde bol samotný aj pán minister Susko a pani poslankyňa chcela silou mocou zmeniť tému. No je to nepríjemné, keď sa prichádza na všetkých tých kostlivcov v skrini, ktorí mali byť zamietnutí pod koberec a ututlaní. Dozvedáme sa, ako fungovali, respektíve nefungovali ministerstvá. Ako sa prideľovali rozšafne peniaze ako mimovládkam, tak občianskym združeniam, a to, žiaľ, a naozaj je mi to úprimne veľmi ľúto, že to určite nie je všetkým dňom koniec, na čo sa poprichádzalo. Na základe všetkého, čo tu odznelo z opozičných lavíc, tu ešte raz poviem vyjadrenia ministra spravodlivosti a ministerstva samotného. Keďže sa mi aj zdá, že sa to v mediálnom priestore možno zámerne stratilo a myslím, že by to malo odznieť ešte raz, pretože opakovanie je matka múdrosti. Vo februári ministerstvo spravodlivosti zrušilo výzvu pre tento rok v schéme ľudských práv z dôvodu podozrenia z netransparentnosti pri rozdeľovaní dotácií. Toto rozhodnutie vyvolalo nevôľu medzi mimovládnymi organizáciami a u predstaviteľov opozície blízkych politickej strane Progresívneho Slovenska, ktorého predsedom je Michal Šimečka. Napriek ubezpečeniu zo strany ministerstva, že výzva na dotácie bude pre tento rok obnovená, čo sa aj stalo, útoky neprestávali často so zavádzajúcim tvrdením, že týmto rozhodnutím zaniknú niektoré mimovládne organizácie. Všetci zúčastnení veľmi dobre vedeli, že nárok na dotáciu nie je právne vymožiteľný, a teda mimovládne organizácie nemôžu svoju existenciu postaviť iba na finančných prostriedkoch poskytovaných prostredníctvom štátnych dotácií. Možno konštatovať, že vnútorný audit ministerstva spravodlivosti potvrdil podozrenia na určité systémové ako aj nesystémové zlyhania. Samotná správa je o výsledku neplánovaného vnútorného auditu. Čo však možno konštatovať už teraz, je, že celá organizácia poskytovania dotácie v oblasti ľudských práv vo výške 769 500 eur bola pri prvej výzve v roku 2024 v rukách dvoch osôb na ministerstve spravodlivosti, u ktorých sa kumulovali rôzne postavenia. Riaditeľ odboru ľudských práv bol súčasne aj predsedom hodnotiacej komisie. Administrátor žiadostí bol súčasne aj tajomníkom hodnotiacej komisie, a zároveň aj podriadením zamestnancom riaditeľovi odboru ľudských práv. V rukách dvoch osôb sa teda zbiehali rôzne oprávnenia a povinnosti, ktoré mali vplyv na udeľovanie dotácií žiadateľom. Bolo preukázané, že v zrušenej výzve bolo až 37 žiadostí v rozpore so zákonom zaradených do procesu hodnotenia, aj keď nespĺňali zákonom stanovené kritériá. Niektoré z nich boli dokonca aj úspešné, keď v prvom kole získali viac ako 60 bodov, medzi nimi aj Nadácia Milana Šimečku a slovenské LGBT divadlo Nomantinels. Rovnako bez akýchkoľvek pravidiel riaditeľ odboru ľudských práv v jednej osobe, aj ako predseda hodnotiacej komisie mohol bez uvedenia relevantného dôvodu odňať hodnotiteľovi projekt a prideliť ho sám sebe samému. Takýmto spôsobom odňal iným zástupcom ministerstva hodnotenie projektov zameraných na LGBT agendu: Inakosť, Dúhový pride, slovenské LGBT divadlo Nomantinels a projekt občianskeho združenia Marty Šimečkovej Projekt Fórum a pridelil ich sebe samému. Samotný Projekt Fórum Marty Šimečkovej žiadal ministerstvo spravodlivosti o dotáciu každý rok a každý rok ju aj dostal. Súčasné vedenie ministerstva spravodlivosti opakovane tvrdilo, že v minulosti dochádzalo k nedostatočnému overeniu konfliktov záujmov jednotlivých členov hodnotiacej komisie, čo potvrdili aj závery auditu. Vytýkané bolo najmä opakované členstvo v tejto komisii v roku 2024. Boli napríklad členmi komisie za občiansku spoločnosť dve osoby, ktoré hodnotili projekty v minulosti až osemkrát, dve osoby sedemkrát, dve osoby šesťkrát a jedna trikrát. Tento nedostatok ministerstvo spravodlivosti odstránilo ešte pred tým, ako boli známe výsledky auditu. Z prezentovaných údajov jednoznačne vplýva, že proces rozdeľovania štátnych dotácií v oblasti ľudských práv na ministerstve spravodlivosti nebol tak vysoko objektívny a transparentný, ako sa to niektoré mimovládne organizácie, ktoré z tejto dotácie opakovane profitovali, snažili naznačiť. Na základe výsledkov auditu je prvoradou ambíciou ministerstva posilňovanie transparentnosti, zabezpečenie rovnakých podmienok pre všetky zúčastnené subjekty a tým aj spravodlivosť prerozdeľovania finančných zdrojov a v neposlednom rade zvýšenie dôvery verejnosti a efektivity fungovania celého systému poskytovania dotácií zo strany ministerstva. Mne osobne je úplne zrejmé a domnievam sa aj samotným občanom, prečo ste teda ako opozícia zvolávali tak náruživo protesty práve proti ministerke kultúry Martine Šimkovičovej a ministrovi spravodlivosti Borisovi Suskovi. Ministerka odsekla tok financií pre mnohých, vám spriaznených ľudí a Boris Susko na túto nehoráznosť poukázal a tiež urobil patričné kroky. To bola priam psia povinnosť oboch ministrov, aby tak konali a verejnosti ozrejmili všetky skutočnosti. Aj že vôbec takýto vnútorný audit na ministerstve spravodlivosti prebehol a aké vznikli následky pre štát. Nepochopiteľné, aby ste na ochranu finančných záujmov organizovali protesty. Je do neba volajúce, že stále ide iba o ochranný záujem o pána Šimečku a pani Kolíkovej a ich rodín, nie o skutočný prejav demokracie v podobe protestov a demonštrácií. Toto právo ste využili jednoducho na vlastnú ochranu, pretože zrovna títo menovaní ministri poukázali na nezrovnalosti v dotačnom systéme a fungovaní rodiny Šimečkovcov. Je to doslova nemorálne a neetické, najmä ak to robí niekto, kto je vo funkcii podpredsedu strany a podpredsedom Národnej rady Slovenskej republiky. Boli by ste radi, kebyže sa na tieto udalosti nepríde a nevytiahnu sa. No to bol aj váš cieľ od začiatku. O nič iné vám nešlo a nejde. Tieto protesty jednoducho dokazujú to, že v skutočnosti ide o udržanie vplyvu a peňazí, nie o skutočnú ochranu kultúry alebo právneho štátu. Takto hanebne ste zneužili ľudí na to, aby ste tlačili také kaleráby, ktoré tlačíte dodnes pod rúškom akejsi záchrany štátu. To mi je skutočne ľúto. Vás mi je ľúto. No aby toho nebolo málo, ešte aj menovaných ministrov chcete odvolávať. Doteraz sme nepochopili teda za čo. Ale ako chápeme, že prečo to chcete vy robiť. Vlastne kvôli tým dotáciám a že chránite samých seba a svojich najbližších. Pán Šimečka, vyjadrili ste sa niekoľkokrát verejne, že toto odvolanie je pomsta za dobrú opozičnú robotu. Pán Šimečka, však si robte svoju opozičnú robotu. Nikto vám to tu nebráni. Ja nerozumiem, že toto vôbec vyťahujete, ale pracujte bez tohto zreteľného konfliktu záujmov, ktorý tu nastal a nech sa vaša celá rodina nepriživuje na štáte takýmito spôsobmi. Včera ste si aj povedali, že vláda na čele s Ficom zasieva do spoločnosti obrovské množstvo zloby. Tak toto nemyslíte hádam vážne! Hovorí vám niečo, aj vám v opozícii, dátum 15. máj a meno Juraj Cintula? Či dávno ste na to zabudli? Ozaj to tu musím pripomínať, čo sa udialo? Čo hovoril zadržaný atentátnik, ktorý sa snažil zabiť premiéra? Koho slová opakoval a skadiaľ ich mal? Koho obdivoval a bol prívržencom? Že opakoval to vaše skandovanie na protestoch? Pripomeniem tu teda skandovanie pána Gröhlinga: "Fico do basy!" napríklad. Niečo to pánovi Gröhlingovi hovorí? Takéto krivé obvinenia na verejnosti. Alebo keď ste, pre spriatelený Denník N pán Šimečka sa vyjadril, že urobí všetko pre to, aby Fico nevládol. Teda, že vy urobíte všetko pre to. Pamätáte si to? Nič. Amnézia? Budete sa tu teraz tváriť všetci, že sa nič neudialo a ešte máte tú drzosť hovoriť verejnosti niečo o zasievaní zloby do spoločnosti? Na vašich zhromaždeniach neustále zaznievajú doteraz burcujúce slová. Napríklad vy, bojovníčky za ženy, je vás tu dosť, to vám nevadí byť prítomné na týchto protestoch a podporovať ich, keď proti ministerke kultúry šikanózne skandujú oplzlosti, ešte do toho používajú slová, teraz sa ospravedlňujem, ale budem naozaj citovať: "Neznásilňujte kultúru, go fuck yourself, SNS!", alebo že sú tam, je tam vyrobená nejaká slamená bábika, ako čo ste s ňou chceli urobiť? Plánovali ste ju zapáliť ako voodoo bábiku, alebo pustiť dolu Dunajom? Tolerantní, sebazvaní, slušno-ľudia. Toto všetko nie je prejavom zasievania zloby do spoločnosti z vašej strany? Zamysleli ste sa? Je vám to smiešne, no tak, bohužial, to je vaša vizitka, je to aj smutné. No a koniec koncov si myslím podľa toho, že aj u vás v strane PS si nie sú istí samotným pánom Šimečkom. Áno, je vás hojný počet prihlásených, no myslím že, bude to prebiehať nejako podobne ako pri novele Trestného zákona, dookola budeme teda počúvať to isté, pretože sa to ťažko obhajuje a ešte ťažšie pre vás počúva, čo tu rozprávame. Ja sama očakávam, že kedy niektorým z poslancov z vašich radov, padnú tie ešte ružové nasadené okuliare. Ono ten moment príde, keď budete mať problémy sa s tým všetkým hodnotovo morálne niektorí vysporiadať. Už teraz po tomto zistení vášho samotného predsedu by som mala ja osobne problém. Ak budete chcieť náhodou teraz vyťahovať niečo na premiéra Roberta Fica, tak vás vopred upozorňujem, že o ňom nebolo nič nikdy takéto zistené a preukázané, tak ako bolo zrovna preukázané na rodinu Šimečkovcov, v spojení. Ja sa pokúsim, to je vizitka, to je vaša vizitka. (Reakcia z pléna.) Vy sa tu rehlíte, fakt mi pripadáte ako normálne deti v škôlke na ihrisku. Lebo vy nemáte vôbec kultúru a vy si nevypočujete a tuto vlastne sa iba hyhlíte, chechcete, kričíte, nedáte dopovedať proste nejakého rozprávajúceho. Keď nakoniec, keď Tibor Gašpar tu vlastne prišiel a rozprával, ešte mu bolo vyčítané, že ide rozprávať. Takže akože trošku sa uvedomte. Ja sa pokúsim aj neskôr tu urobiť prirovnanie, čo by sa tu dialo, kebyže ide o rodinu Róberta Fica. Ale nemyslím tie somariny, čo tu dookola spomínajú v súvislosti so Svetlanou Ficovou a jeho synom. V prvom prípade, fakt ste porovnávali výslovne odbornú činnosť, vedecký výskum Justičnej akadémie, zákonom zriadenej inštitúcie s tým pseudoumením priateľky Michala Šimečku? Skúsim to inak. S vyprodukovaním troch odborných konferencií, 10 seminárov a viac ako 5 stostranových publikácií pre sudcov, prokurátorov, exekútorov a notárov s osobami, ktoré sa natriasajú v spodnom prádle? To sa dá porovnávať? V mojom svete asi nie. Svetlana Ficová za to dostala neuveriteľných 300 eur mesačne. Wau. Veľkú kauzu ste teda odhalili, vám tlieskam. Ja úprimne, keď som videla to video, tak som mala ten neskutočný pocit prenesenej hanby. A myslím, že aj obrovské percento obyvateľov Slovenska, ale každý má iný vkus na tom umení. Čo už bol vrchol, keď ste sa snažili cez poslankyňu Holečkovú vytvoriť kauzu, lebo aby to pre verejnosť nevyzeralo divne, že sám seba obhajujete, lebo nemá kto. Že cez agentúru SMER s. r. o., v ktorej je konateľom syn Roberta Fica Michal Fico, získala táto agentúra od štátu finančné prostriedky. Táto zmluva spadá pod dohodu o poskytnutí príspevku na úhradu prevádzkových nákladov chránenej dielne, alebo chráneného pracoviska. Prosím pekne, peniaze sú určené pre znevýhodnených ľudí. Konkrétne ich dostáva znevýhodnený pán. V tomto prípade sa pýtam, či vás trošku hanba nefacká. Vrátim sa k tomu naspäť, že ak by sa takéto niečo udialo v súvislosti s Róbertom Ficom, takéto machinácie, pofidérne prideľovanie peňazí, už by tu nebol kameň na kameni, vážení a milí. Tu by bol taký lynč, kebyže by bolo preukázané, že rodina Róberta Fica dostala netransparentne a kompletne nezákonné dotácie v hodnote vyše milióna eur, vyše jeden milión eur, milión eur, ktoré sa mohli využiť úplne inak a ktoré pochádzajú z peňazí občanov. Viete, čo? To nie, že by bol lynč, tu už by naskakovali kukláči s pripraveným baranidlom a médiá s kamerami pred trvalými bydliskami všetkých zainteresovaných by boli nastúpení do jedného. To by sa určite s vami spriatelené médiá aj zbláznili od radosti, však? Viem, že nie je zvykom reagovať na stranu OĽANO, ktorá tu taktiež nie je, ja ich odmietam ako nazývať Slovensko, pretože tomu už poubližovali dostatočne. Ale aby som sa vrátila k tomu naspäť. Ako oni sú kde? Akože protikorupčná strana, mne to prišlo strašne komické. Najväčší moralisti a tvária sa ako etalón čistoty. Budú teda všetci tak proti odvolaniu predsedu Šimečku? Tak ako sa postavil proti tomuto návrhu poslanec Krátky? Zachovajú sa tak, ako povedal Igor Matovič s tou trápnou výhovorkou v súvislosti s dajakou mafiou, ktorú tu neustále opakuje? Popierajú stále samých seba tak ako vždy, takže prekvapenie to asi naozaj nebude a ja sa ani nečudujem, že sa vôbec rozpadajú. Za chvíľu tam v kúte bude Igor Matovič sedieť sám a možno s poslancom Pročkom a potom už možno ani nikto. Išla by som povedať, že ma prekvapuje, ale v podstate neprekvapuje, že určité médiá toto všetko tak obchádzajú, by som povedala prekračujú. A teda skôr hľadajú iné témy, ako by sa mali venovať týmto preukázaným skutočnostiam, že vôbec niekto takýto sedí v tejto funkcii, ako Michal Šimečka ako podpredseda Národnej rady. Najmä Denník N, aby toho nebolo málo, kde je akcionárom samotný otec pána Michala Šimečku. Čo tak konečne byť skutočne objektívny a urobiť taký hurhaj, ako keď sa snažia médiá vytvoriť kauzu v súvislosti s niekým zo SMER-u, HLAS-u alebo SNS. Ale to by som asi moc chcela. A ešte sa vrátim k vám, pán Šimečka, ak ma pozeráte. Nebudem odbiehať od témy, ako vy. Viete, čo malo ako prvé od vás, pán ešte stále podpredseda parlamentu, zaznieť? Ale nie voči nám, ale voči občanom Slovenskej republiky. Slovo, prepáčte. Minimálne za to, že ste zneužili ústavné právo zhromažďovať sa a oklamali ste ľudí, že vám ide o právny štát, spravodlivosť, či nebodaj kultúru a umenie. Že sa tvárite ako ten najmorálnejší človek na tejto planéte. A ako druhé ste mali dať vyhlásenie, že sa vzdávate funkcie podpredsedu Národnej rady Slovenskej republiky, pretože tiež vnímate konflikt záujmov a uznávate svoje pochybenie. Toto ste mali urobiť. Ukončím to tak, že po odvolaní podpredsedu Michala Šimečku má opozícia plné právo navrhnúť nového podpredsedu. A my to stále opakujeme. Ale prečo nie napríklad podpredsedníčku? Keď ste už tak za tú rovnosť. Napríklad pani poslankyňu Luciu Plavákovú alebo Beátu Jurík? Či možno by sa Progresívne Slovensko dohodlo aj na pani poslankyni Holečkovej? Majú celkom akože spoločné, veľa spoločného s pani poslankyňou Holečkovou. A vy, veľa tém. No a záverom chcem dodať, že na základe faktov, ktoré tu odzneli a skôr neobhajoby pána Michala Šimečku, rázne zahlasujeme celý poslanecký klub SMER-SD za odvolanie Michala Šimečku, predsedu Progresívneho Slovenska z postu podpredsedu Národnej rady Slovenskej republiky. A týmto chcem apelovať aj na ostatných poslancov parlamentu, aby zahlasovali za odvolanie Michala Šimečku. Ďakujem za pozornosť. (Potlesk v sále.)